CELEX: 31986D0130
Language: el
Date: 1986-03-11 00:00:00
Title: 86/130/ΕΟΚ: Απόφαση της Επιτροπής της 11ης Μαρτίου 1986 για καθορισμό των μεθόδων ελέγχου των αποδόσεων και των μεθόδων εκτίμησης της γενετικής αξίας των αναπαραγωγικών βοοειδών καθαράς φυλής

Avis juridique important

|

31986D0130

86/130/ΕΟΚ: Απόφαση της Επιτροπής της 11ης Μαρτίου 1986 για καθορισμό των μεθόδων ελέγχου των αποδόσεων και των μεθόδων εκτίμησης της γενετικής αξίας των αναπαραγωγικών βοοειδών καθαράς φυλής  

Επίσημη Εφημερίδα αριθ. L 101 της 17/04/1986 σ. 0037 - 0039 Φινλανδική ειδική έκδοση: Κεφάλαιο 3 τόμος 20 σ. 0188  Σουηδική ειδική έκδοση: Κεφάλαιο 3 τόμος 20 σ. 0188 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 11ης Μαρτίου 1986  για καθορισμό των μεθόδων ελέγχου των αποδόσεων και των μεθόδων εκτιμήσεως της γενετικής αξίας των αναπαραγωγικών βοειδών καθαράς φυλής  (86/130/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία του Συμβουλίου 77/504/ΕΟΚ της 25ης Ιουλίου 1977 περί των ζώων αναπαραγωγής του βοείου είδους καθαρόαιμου γένους (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 6 παράγραφος 1 περίπτωση πρώτη,  ότι βάσει της πρώτης περίπτωσης του άρθρου 6 παράγραφος 1 της οδηγίας 77/504/ΕΟΚ η Επιτροπή πρέπει να καθορίσει, σύμφωνα με τη διαδικασία καθορίζεται στο άρθρο 8 της προαναφερθείσας οδηγίας τις μεθόδους ελέγχου των αποδόσεων και εκτίμησης των γενετικής αξίας των βοοειδών·  ότι οι μέθοδοι για τον έλεγχο των αποδόσεων και την εκτίμηση της γενετικής αξίας των βοοειδών που εφαρμόζονται σήμερα στα κράτη μέλη είναι σε μεγάλο βαθμό παρόμοιες·  ότι ως εκ τούτου είναι απαραίτητο να ευθυγραμμιστούν οι λεπτομέρειες των μεθόδων αυτών περισσότερο έτσι ώστε τα αποτελέσματα να είναι συγκρίσιμα·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Ζωοτεχνίας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Οι μέθοδοι ελέγχου των αποδόσεων και οι μέθοδοι εκτιμήσεως της γενετικής αξίας των αναπαραγωγικών βοοειδών καθαράς φυλής, θα είναι αυτές που καθορίζονται στο παράρτημα της παρούσας απόφασης.  Άρθρο 2  Η παρούσα απόφαση απευθύνεται στα κράτη μέλη.  Βρυξέλλες, 11 Μαρτίου 1986.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 206 της 12. 8. 1977, σ. 8.  ΠΑΡΑΡΤΗΜΑ  Η γενετική αξία του βοοειδούς υπολογίζεται βάσει μιας ή συνδυασμού των ακόλουθων μεθόδων· θα πρέπει να υπάρχει πρόσβαση σε όλα τα δεδομένα που προκύπτουν από τα αποτελέσματα της δοκιμασίας:  1. Δοκιμασία απόδοσης  i) Δοκιμασία απόδοσης στο κέντρο  α) θα αναφέρεται το όνομα της υπηρεσίας ή της αρχής που είναι υπεύθυνη για το κέντρο καθώς και το όνομα της αρχής που είναι αρμόδια για τον υπολογισμό και τη δημοσίευση των αποτελεσμάτων·  β) θα αναφέρεται το είδος της δοκιμασίας και ο αριθμός των ζώων που την υφίστανται·  γ) αναφέρονται ευκρινώς τα ακόλουθα στοιχεία:  - οι όροι αποδοχής στο κέντρο  - η απόδοση των ταύρων στην εκμετάλλευση, πριν εισέλθουν στο κέντρο  - ιδιοκτήτης και μέγιστη ηλικία των νεαρών ταύρων που εισέρχονται στο κέντρο κατά τη στιγμή της δοκιμασίας και κλίμακα ηλικιών των συνομήλικων ταύρων που βρίσκονται στο κέντρο.  - διάρκεια της περιόδου προσαρμογής και της περιόδου δοκιμασίας στο κέντρο  - τύπος διαίτης και σύστημα διατροφής·  δ) όσον αφορά την καταγραφή χαρακτηριστικών: θα πρέπει να καταγράφεται επί πλέον το ζών βάρος. Για τα βοοειδή κρεατοπαραγωγής, το σιτηρέσιο και η ανάπτυξη των μυών·  ε) Η μέθοδος που χρησιμοποιείται για την εκτίμηση της γενετικής αξίας πρέπει να είναι αμερόληπτη. Η γενετική αξία των ταύρων που εξετάζονται πρέπει να αναφέρεται σαν αναπαραγωγική αξία ή σύγκριση συγχρόνων για κάθε χαρακτηριστικό.  ii) Δοκιμασία απόδοσης στην εκμετάλλευση  Η δοκιμασία απόδοσης μπορεί να πραγματοποιηθεί εκτός του κέντρου υπό τον όρο ότι μετά την περάτωσή της η αναπαραγωγική αξία μπορεί να υπολογισθεί σύμφωνα με τις καθιερωμένες ζωοτεχνικές αρχές.  2. Καταγραφή του γάλακτος και εκτίμηση της αναπαραγωγικής αξίας των θηλυκών ζώων για τα χαρακτηριστικά που αφορούν το γάλα  Τα στοιχεία σχετικά με την απόδοση σε γάλα τα οποία χρησιμοποιούνται για την εκτίμηση της αναπαραγωγικής αξίας των θηλυκών ζώων, πρέπει να λαμβάνονται βάσει ενός επίσημου συστήματος καταγραφής του γάλακτος, σύμφωνου προς τις προδιαγραφές της Διεθνούς Επιτροπής για την καταγραφή της απόδοσης των γαλακτοπαραγωγικών ζώων.  Το όνομα της υπηρεσίας που υπολογίζει και δημοσιεύει τα αποτελέσματα πρέπει να δηλώνεται. Τα στοιχεία σχετικά με το γάλα, τα οποία χρησιμοποιούνται κατά τον προσδιορισμό της αναπαραγωγικής αξίας των θηλυκών ζώων πρέπει:  - να καλύπτουν περίοδο με τυπική διάρκεια, για λόγους υπολογισμού 305 ημερών.  - να μπορούν να προσαρμοσθούν κατάλληλα, ανάλογα με κάθε σημαντική επίπτωση περιβαλλοντολογικού χαρακτήρα.  Η μέθοδος που χρησιμοποιείται για την εκτίμηση της αναπαραγωγικής αξίας πρέπει να είναι αμερόληπτη και το αποτέλεσμα πρέπει να εκφράζεται υπό μορφή προβλεπόμενης διαφοράς ή αναπαραγωγικής αξίας, με τις σχετικές αξίες ακρίβειας για όλα τα χαρακτηριστικά.  Πρέπει να δίδεται ή να γίνεται αναφορά σε λεπτομερή περιγραφή της χρησιμοποιούμενης μεθόδου. Τα χαρακτηριστικά που εκτιμώνται πρέπει να καθορίζονται· πρέπει να αναφέρεται η βάση αναφοράς και η τυπική απόκλιση των χαρακτηριστικών, καθώς και η ημερομηνία υπολογισμού των στοιχείων.  3. Δοκιμασία απογόνων  α) Αναφέρεται το όνομα της υπηρεσίας ή της αρχής που είναι υπεύθυνη για το κέντρο καθώς και το όνομα της αρχής που είναι αρμόδια για τον υπολογισμό και τη δημοσίευση των αποτελεσμάτων.  β) Η γενετική αξία του επιβήτορα υπολογίζεται με εκτίμηση των ιδιοτήτων ικανού αριθμού απογόνων του όσον αφορά:  i) Χαρακτηριστικά του γάλακτος:  - πρέπει να δίδεται ή να γίνεται αναφορά σε λεπτομερή περιγραφή της μεθόδου δοκιμασίας απογόνων,  - τα ζώα θηλυκού γένους δεν πρέπει να επιλέγονται ή να υφίστανται ειδική μεταχείριση,  - πρέπει να χρησιμοποιείται η πρώτη γαλουχία και είναι δυνατόν να χρησιμοποιηθούν και οι επόμενες· τα σχετικά με τη γαλουχία στοιχεία πρέπει να αφορούν μέγιστη περίοδο 305 ημερών σύμφωνα με τις προδιαγραφές της διεθνούς επιτροπής για την καταγραφή της απόδοσης των γαλακτοπαραγωγών ζώων, - κατά τον καθορισμό της αναπαραγωγικής αξίας ή προβλεπόμενης διαφοράς του επιβήτορα με κατάλληλες αποκλείονται οι επιδράσεις που δεν αφορούν την γενετική του ικανότητα,  - κατά τον υπολογισμό της αναπαραγωγικής αξίας ή προβλεπόμενης διαφοράς συμπεριλαμβάνονται η ποιότητα και η σύνθεση του γάλακτος που παράγεται και άλλα σχετικά στοιχεία,  - αν είναι διαθέσιμα να δημοσιεύονται τα στοιχεία τα σχετικά με τη γονιμότητα και τη βιωσιμότητα των απογόνων,  - η μέθοδος που χρησιμοποιείται για την εκτίμηση της αναπαραγωγικής αξίας ή προβλεπόμενης διαφοράς πρέπει να είναι αμερόληπτη,  - τα αποτελέσματα δημοσιεύονται υπό μορφή προβλεπόμενης διαφοράς ή αναπαραγωγικής αξίας με τις σχετικές αξίες ακρίβειας για όλα τα βασικά καταγραφόμενα χαρακτηριστικά που αφορούν την παραγωγή. Τα εκτιμώμενα χαρακτηριστικά πρέπει να καθορίζονται· πρέπει να αναφέρεται η βάση αναφοράς και η τυπική απόκλιση των χαρακτηριστικών καθώς και η ημερομηνία υπολογισμού των στοιχείων.  ii) Χαρακτηριστικά του κρέατος  - πρέπει να δίδεται ή να γίνεται αναφορά σε λεπτομερή περιγραφή της μεθόδου της δοκιμασίας απογόνων,  - οι απόγονοι δεν πρέπει να επιλέγονται ή να υφίστανται ειδική μεταχείριση,  - αναγνωρίζονται τέσσερις τύποι δοκιμασίας απογόνων:  Α. κεντρική δοκιμασία ειδικευμένες μονάδες για τη δοκιμασία απογόνων,  Β. προγραμματισμένη δοκιμασία απογόνων σε συνεργαζόμενες μονάδες παραγωγής βοείου κρέατος για εμπορία,  Γ. ανάλυση των δεδομένων από δελτία εκμεταλλεύσεων για κοπάδια ζώων καθαράς φυλής ή/και κοπάδια ζώων για εμπορία. Οι απόγονοι πρέπει να κατανέμονται στα κοπάδια κατά τρόπο ώστε να είναι δυνατή η σύγκριση μεταξύ των ταύρων,  Δ. στοιχεία που προκύπτουν από έρευνες τα οποία αφορούν αναγνωρισμένους απογόνους, στους χώρους πώλησης ή σφαγής.  Για τις μεθόδους Α και Β τα ζώα πρέπει να επιλέγονται δειγματοληπτικά σε νεαρή ηλικία και να συγκεντρώνονται σε ομάδες ίδιας ηλικίας οι οποίες να είναι εξισορροπημένες σε σχέση με τους ταύρους. Όσον αφορά τις μεθόδους Γ και Δ όλα τα σχετικά στοιχεία πρέπει να χρησιμοποιούνται για την εκτίμηση της γενετικής αξίας των ταύρων  - οι ταύροι που υφίστανται δοκιμασία απογόνων πρέπει να επιλέγονται δειγματοληπτικά από κοπάδια, στα οποία έχει πραγματοποιηθεί η λήψη απογόνων για δοκιμασία,  - κατά τον καθορισμό της αναπαραγωγικής αξίας πρέπει να αποκλεισθούν με κατάλληλες μεθόδους επιδράσεις άλλες από την γενετική ικανότητα του ταύρου,  - κατά τον υπολογισμό της αναπαραγωγικής αξίας συμπεριλαμβάνονται τα χαρακτηριστικά του σφαγίου (όπου αυτά είναι μέρος του προγράμματος επιλογής) και η ποιότητά του, καθώς και άλλα σχετικά στοιχεία,  - αν είναι διαθέσιμα, δημοσιεύονται τα στοιχεία σχετικά με τη γονιμότητα και τη βιωσιμότητα των απογόνων,  - η μέθοδος που χρησιμοποιείται για την εκτίμηση της αναπαραγωγικής αξίας πρέπει να είναι αμερόληπτη,  - τα αποτελέσματα πρέπει, στο μέτρο του δυνατού, να δημοσιεύονται υπό μορφή προβλεπόμενης διαφοράς ή αναπαραγωγικής αξίας με τις σχετικές αξίες ακριβείας για όλα τα χαρακτηριστικά που καταγράφονται. Τα εκτιμώμενα χαρακτηριστικά πρέπει να καθορίζονται πρέπει να αναφέρεται η βάση αναφοράς και η τυπική απόκλιση των χαρακτηριστικών καθώς και η ημερομηνία υπολογισμού των στοιχείων.